Bestuurder wat 3 doodry vandag in hofDie ongelukstoneel. (Foto: Rescue Care) Die KwaZulu-Natalse polisie sê bewerings dat ŉ taxibestuurder Woensdag oor ŉ rooi verkeerslig gejaag het voordat hy vier tienermeisies in Newlands-Oos in Durban raakgery het, kan nie bevestig word nie. Lt.kol. Thulani Zwane, woordvoerder van die polisie, het Donderdagoggend aan Maroela Media gesê die omstandighede van die ongeluk word nog ondersoek. Op ŉ vraag of berigte dat die taxibestuurder van die ongelukstoneel gevlug het waar is, het Zwane gesê die bestuurder het onmiddellik die ongeluk by die polisiestasie gaan aanmeld. “Ek kan nie sê hy het van die toneel gevlug nie. Dit is dalk moontlik dat hy bang was dat die gemeenskap hom leed sou aandoen en dat hy daarom polisie toe gegaan het. Maar ek weet wel hy het onmiddellik die saak by die polisiestasie gaan aanmeld waarna hy in hegtenis geneem is,” sê Zwane. Maroela Media het gister berig drie tienermeisies is dood en ŉ vierde kritiek beseer toe hulle omstreeks 07:00 naby die VN Naik Skool vir Dowes in Newlands-Oos deur ŉ taxi raakgery is. Garrith Jamieson, bedryfsdirekteur van Rescue Care-nooddienste, het gesê die vier tieners was op pad skool toe, toe hulle deur ŉ taxi getref is terwyl hulle die pad oorgesteek het. Die ongelukstoneel. (Foto: Rescue Care) Zwane sê hy verneem die beseerde meisie is steeds in die hospitaal, maar dat haar toestand stabiel is. Die 33-jarige taxibestuurder sal vandag in die Ntuzuma-landdroshof verskyn. Intussen het die Padverkeersbestuurskorporasie (RTMC) gesê hy hoop dat die bestuurder se borgtogaansoek geweier sal word en dat hy minstens sewe dae in aanhouding sal bly. “Roekelose en nalatige bestuurders op Suid-Afrika se paaie het al te veel onskuldige lewens geëis. Statistieke toon aan dat voetgangers die weerloosste padgebruikers is en 38% van padongelukslagoffers verteenwoordig. KwaZulu-Natal is een van die provinsies met die meeste padsterftes,” sê die RTMC in ŉ verklaring. Die korporasie het sy medelye met die oorledenes se naasbestaandes betuig en die beseerde tiener ŉ spoedige herstel toegewens.